Justis- og beredskapsdepartementet

Postboks 8005 Dep

0030 OSLO

Sendt pr epost : postmottak@jd.dep.no 8. mai 2020

**Vedr. utnevning av sorenskriver ved Østfold tingrett**

Embetet som sorenskriver ved Østfold tingrett har som kjent vært utlyst. Det meldte seg en søker; sorenskriveren ved Halden tingrett og Fredrikstad tingrett, Arnfinn Agnalt. I møte 30. april 2020 innstilte Innstillingsrådets varamedlemmer Agnalt til embetet. Saken forventes etter dette oversendt departementet for utnevning i statsråd. Det anmodes om at departementet beslutter at stillingen utlyses på nytt for å sikre et forsvarlig søkergrunnlag, og at det utnevnes et setteinnstillingsråd, for å sikre en forsvarlig utnevnelsesprosess som kan sikre tillitten til utnevnelsen.

1. **Embetet burde vært lyst ut på nytt**

Embetet som sorenskriver ved Østfold tingrett er et svært viktig embete. Sorenskriveren vil bli leder av en av Norges største fullfaglige tingrett, med rundt 50 årsverk. De nærmeste årene vil sorenskriverens viktigste arbeidsoppgave være å lede sammenslåingen av fire tingretter. Det er således svært viktig å få riktig kandidat til å lede dette arbeidet. Det er dermed overraskende at embetet ikke allerede er lyst ut på nytt, etter at det kun var en søker ved første gangs utlysning.

Ifølge Innstillingsrådets praksisnotat er det Domstoladministrasjonen som har oppgaven med å vurdere eventuell ny utlysning, men Innstillingsrådet kan omgjøre en beslutning fra DA om ikke å foreta ny utlysning. Det burde vært gjort i dette tilfellet, og når verken Domstoladministrasjonen eller Innstillingsrådet har gjort dette, bes departementet om å kreve ny utlysning.

Det heter videre i praksisnotatet:

**Spørsmålet om ny utlysing har meldt seg bl.a. for en del domstollederstillinger. Delvis gjelder dette domstollederstillinger ved embeter som slås sammen. Her har Innstillingsrådet akseptert at det ikke foretas ny utlysing dersom en av domstollederne i de sammenslåtte embeter søker og finnes aktuell. Men det har også ellers vært bemerkelsesverdig få søkere til en del antatt meget attraktive domstollederstillinger. Ved ny utlysing har situasjonen ikke bedret seg. Dette har gjort Innstillingsrådet noe i tvil om hva som oppnås ved ny utlysing, dersom det er en velkvalifisert søker blant de som har meldt seg. Praksis nå er derfor at stillingen ofte ikke blir kunngjort på nytt i slike tilfelle.**

Sammenslåingen i Østfold har på mange områder blitt sammenlignet med den tilsvarende prosessen i Vestfold. Da sorenskriverstillingen ble utlyst i Vestfold, var det opprinnelig tre søkere. En av søkerne trakk søknaden, og stillingen ble da utlyst på nytt. Det meldte seg da ytterligere tre nye søkere. Dette viser for det første at det er mulig å få flere søkere til embetet som sorenskriver, som burde være en svært ettertraktet stilling, og for det andre at det er mulig å få ytterligere søkere ved ny utlysning.

Vi deler Innstillingsrådets overraskelse – og bekymring – over at det er få søkere til meget attraktive domstollederstillinger, og antar at for Østfold tingretts del så har dette en klar sammenheng med at lokaliseringsspørsmålet kan fremstå som uavklart. I stillingsutlysningen het det at «på sikt skal domstolen samlokaliseres på ett kontorsted». For det første er vel dette høyst uklart etter regjeringens/departementets forslag om å opprettholde samtlige rettssteder i landet, i forbindelse med høringen om ny domstolstruktur. Vi har forsøkt å få avklart dette spørsmålet med Domstoladministrasjonen, uten å få noen klare svar. Videre gir det potensielle søkere svært dårlig forutsigbarhet over sin egen mulige fremtidige arbeidssituasjon. Det har en sterk formodningen for seg at dette er hovedgrunnen til at det ikke er ytterligere godt kvalifiserte søkere til stillingen. Vi har dermed i flere sammenhenger tidligere gjort gjeldende at også lokaliseringsspørsmålet – i den grad det fortsatt er uklart om samtlige rettssteder også i Østfold skal opprettholdes – må avklares før embetet som sorenskriver lyses ut. Dette fortjener potensielle søkere – for ikke å si de øvrige ansatte – å få avklart.

1. **Det burde vært oppnevnt setteinnstillingsråd**

Sorenskriver Arnfinn Agnalt, er som kjent leder av Innstillingsrådet. Det fremgår av innstillingen at den er avgitt av Innstillingsrådets varamedlemmer. Vi er kjent med at departementet i notat 9. mars 2020 har vurdert spørsmålet om varamedlemmenes habilitet og at det der er konkludert med at varamedlemmene ikke er inhabile til å behandle ansettelsesprosessen for sorenskriverembetet i Østfold tingrett.

En tilsvarende vurdering ble foretatt av departementet vinteren 2017/2018 i forbindelse med at daværende leder for Innstillingsrådet, sorenskriver Yngve Svendsen, søkte på embetet som sorenskriver ved Oslo tingrett. Departementet konkluderte den gang med at det var nødvendig for å ivareta den nødvendige tillit til Innstillingsrådet at både de faste medlemmene og varamedlemmene ble ansett inhabile, slik at det måtte oppnevnes setteinnstillingsråd. Den gang ble Sivilavdelingens vurdering forelagt for departementets Lovavdeling, som ikke hadde innvendinger. Ved vurderingen ble det lagt vekt på at lederen av Innstillingsrådet også er leder for varamedlemmene. Videre ble det lagt vekt på at embetet som sorenskriver ved Oslo tingrett er et særlig viktig embete, som landets største tingrett, og at daværende leder Svendsen hadde vært en meget fremtredende og synlig leder av Innstillingsrådet.

Ved departementets habilitetsvurdering nå, fremgår det at Sivilavdelingen «under noe tvil» er kommet til at det ikke foreligger slike forhold som taler for at også varamedlemmene bør anses inhabile. Ved vurderingen ble det også denne gangen pekt på at lederen av Innstillingsrådet også er leder for varamedlemmene, og at kontakten mellom lederen og varamedlemmene ikke er av et helt beskjedent omfang. Det ble imidlertid lagt vekt på at «flertallet av varamedlemmene er relativt ferske», men at dette ikke gjaldt sorenskriver Iversen og lagdommer Forsnes, som har vært varamedlemmer over flere år. Det bemerkes at også disse to har signert innstillingen. Videre er det ved vurderingen vist til at det er opplyst fra Domstoladministrasjonen at varamedlemmene i dag benyttes i mindre grad enn hva som var tilfellet i store deler av tidligere leder Svendsens periode, at flertallet dermed ikke har samarbeidet tett med Agnalt og at dette samarbeidet har vært kun tidvis og sporadisk. Etter en samlet vurdering, sett hen til omfanget av varamedlemmenes kontakt med Agnalt og varamedlemmenes funksjon, kom departementet til at varamedlemmene ikke var inhabile. Så vidt vites er denne vurderingen ikke forelagt departementets Lovavdeling.

Det knytter seg klare svakheter til departementets habilitetsvurdering. Nettopp det forhold at flertallet av varamedlemmene er relativt ferske, kan tale for at det er vanskeligere å gjennomføre søknadsprosess, herunder ta stilling til spørsmålet om stillingen burde vært lyst ut på nytt, og vurdere kvalifikasjonene der deres egen leder er eneste søker, på en uhildet måte. Dersom de har hatt lite samarbeid med lederen fra før, ville det ikke være å forvente at de kunne få mer utstrakt samarbeid dersom de skulle vurdere det slik at stillingen burde utlyses på nytt, eller at søkeren ikke var kvalifisert til embetet. Det er også et selvstendig poeng at departementet selv har vært i tvil. For å rydde denne tvilen til side og opprettholde tilliten til Innstillingsrådets innstilling, burde vurderingen falt ut i favør av at det burde vært oppnevnt et setteinnstillingsråd. Ved vurderingen burde også det forhold at det er tale om å lede en prosess med sammenslåing av fire tingretter til en, vært et sentralt moment. Som nevnt vil Østfold tingrett bli en av Norges største fullfaglige tingretter. Det er tale om en svært viktig embete, hvor det er sentralt at utnevnelsen har tillit både i befolkningen og blant de ansatte.

1. **Valg av riktig kandidat til embetet**

Som det fremgår er embetet som sorenskriver ved Østfold tingrett et viktig embete, hvor det er avgjørende – både for den kommende sammenslåingsprosessen og for ledelsen av det nye embetet – at riktig kandidat blir utnevnt. Det er dermed svært viktig å ha et bredt søkergrunnlag. Det burde vært arbeidet aktivt med rekrutteringsprosessen, særlig for å sikre gode eksterne søkere. Det er bekymringsfullt at det ikke har meldt seg andre søkere til embetet. Som nevnt må det antas at dette kan ha sammenheng med det uklare lokaliseringsspørsmålet. At det ikke har meldt seg andre interne søkere fra de fire domstolene, ei heller de to andre sittende sorenskriverne, er derimot ikke like overraskende. Det må antas at andre potensielle interne søkere ved de fire domstolene har vurdert det som klokt om en ekstern kandidat fikk oppgaven med å lede sammenslåingsprosessen.

Innstillingsrådet er og skal være et uavhengig organ. Det er likevel to forhold man ikke kommer utenom ved valg av sorenskriver Agnalt til embetet som ny sorenskriver ved Østfold tingrett: Sammenslåingsprosessen kommer til å ta tid, antakelig flere år – i alle fall hvis prosessen også skal lede frem til en samlokalisering. Det er da viktig at den nye lederen for embetet har anledning ikke bare til å følge prosessen i sin helhet, men også å sitte i stillingen mens den nye organisasjonen får «satt seg». Man skal selvsagt være varsom med å vektlegge alder ved utnevning til et embete, men i dette perspektivet kommer man ikke utenom at det ville være å foretrekke en yngre kandidat til embetet. Dernest har sorenskriver Agnalt i flere sammenhenger uttalt seg om sammenslåingsprosessen på en måte som ikke har støtte hos alle de ansatte. Særlig når det gjelder spørsmålet om lokalisering, hvor han har gått lengre enn han burde. I en pressemelding (!) fra september 2015 skriver han:

**Det er viktig nå at kommunene, lokale politiske organer og profesjonelle aktører engasjerer seg i prosessen – og slik at ikke ytterligere arbeidsplasser forsvinner fra Fredrikstad. Fredrikstad tingrett ved sorenskriver Arnfinn Agnalt vil legge til rette for å komme i dialog med kommunenes politikere og andre aktører som kan være aktive pådrivere slik at en eventuell ny større domstol vil bli lagt til Fredrikstad.**

Denne uttalelsen viser at Agnalt har en fastlåst og forutinntatt holdning til etableringen av Østfold tingrett. Dette gjør ham uegnet til å lede sammenslåingsprosessen hvor flere interesser skal ivaretas enn hans egne, Fredrikstad tingretts og Fredrikstad kommunes. Videre gjør det ham klart inhabil til å utrede og mene noe om en eventuell samlokalisering av tingretten, et spørsmål som vil være særlig sentralt den nærmeste tiden etter en utnevnelse av ny sorenskriver.

1. **Andre forhold**

Innstillingsrådets møte den 30. april 2020, hvor Agnalt ble innstilt, var ikke inntatt i Innstillingsrådets møteoversikt for møter i 2020. Etter møtet den 27. april var neste møte satt opp til 25. mai. Møtet den 30. april var således ikke offentlig kjent, og innstillingen ble lagt ut på rådets nettsider ca. en uke etter møtet. Dette er bakgrunnen for at denne henvendelsen kommer nå, og ikke i forkant av Innstillingsrådets møte. Manglende offentlighet styrker inntrykket av en uheldig utnevnelsesprosess, som departementet nå bør rydde opp i. Det vil også være i Agnalts egen interesse, særlig som leder av Innstillingsrådet, at det ikke for ettertiden kan stilles spørsmål ved prosessen og utnevnelsen, dersom han til slutt blir utnevnt i embetet.

Med vennlig hilsen

Tron Gundersen

Tillitsvalgt, dommere Moss tingrett